Toenemende kuberaanvalle bedreig SA se internet(Foto: Michael Geiger) Die misbruik van domeinnaamstelsels (DNS) in die vorm van domeinname wat gekaap word, varkpos, “phishing”, botnets en skadelike sagteware is ŉ toenemende bedreiging van die bestendigheid van Suid-Afrika se internet-ekostelsel. Die domeinbestuurder ZA Central Registry (ZACR) het Vrydag gesê die teiken van DNS-misbruik is dikwels individuele internetgebruikers wat om die bos gelei word om hul gebruikersname, wagwoorde en vertroulike finansiële inligting te verskaf; organisasies wie se domeinname as’t ware as gyselaars aangehou word; registrateurs wat gekul word om domein-eienaarskap onder valse voorwendsels oor te dra en selfs staatsdepartement wie se aanlynteenwoordigheid gekraak word. “Stygende kuberaanvalle in die vorm van DNS-misbruik stel miljoene Suid-Afrikaners in gevaar terwyl hulle staat maak op hul internet en e-posverbindings op ŉ kritieke tyd in ons geskiedenis,” het ZACR gewaarsku. Die nie-winsgewende organisasie bestuur verskeie Suid-Afrikaanse webdomeins. Suid-Afrika het volgens die internasionale kuberveiligheidsmaatskappy Kaspersky Lab verlede jaar meer as 10 000 kuberaanvalle per dag ondervind. Volgens die ZACR het die land ŉ verbasend veerkragtige en kragtige plaaslike web met talle veiligheidstelsels wat reeds bestaan. “Nuwe bedreigings kom egter na vore wat die stabiliteit van die Suid-Afrikaanse internet bedreig. Bo-aan die lys van bedreigings is poging om domeinnaamstelsels te misbruik.” ZACR sê ook gebruikers moet langer wagwoorde gebruik en op die hoogte bly van verskillende soorte DNS-aanvalle. “Met meer kennis en proaktiewe plaaslike DNS-ekostelsels het Suid-Afrika die kans om betreklik ongeskonde van die groeiende internasionale bedreiging af te kom.”